
1. Crearea Ligii Naţiunilor (1919) 

 

 

Crearea în anul 1945 a Organizaţiei Naţiunilor Unite, într-o formă asemănătoare cu cea care funcţionează la începutul secolului XXI, a fost un proces îndelungat şi complex. Acest proces a fost influenţat de o multitudine de factori, fiind o rezultantă a confruntării unor interese de putere existente la sfârşitul celui de-al doilea război mondial. Istoricii evidenţiază, în primul rând, influenţa evoluţiei anterioare a acestei organizaţii internaţionale, a sistemului de funcţionare al Ligii Naţiunilor, create în anul 1919. Această organizaţie a fost creată ţinându-se cont de consecinţele dezastruoase ale primului război mondial, fiind prima organizaţie internaţională care şi-a propus să promoveze cooperarea şi să asigure pacea şi securitatea internaţională. De-a lungul timpului, liderii organizaţiei au depus eforturi concrete pentru a se evita deficienţele de activitate semnalate chiar de la înfiinţarea Ligii Naţiunilor şi pentru a întări punctele slabe existente în mecanismele de lucru. "Trebuie reconstruită o lume nouă din ruine. Liga Naţiunilor şi-a luat acest rol creând organe permanente, organizând competenţa internaţională, instituind comisii de specialitate, oameni calificaţi, de teorie şi practică, numiţi experţi, ce au misiunea a studia şi propune soluţiile nimerite asupra problemelor economice, financiare şi sociale ale timpului. (…) Amintim numai câteva din gloriile acestei activităţi: primul Parlament social şi Biroul internaţional al muncii; combaterea bolilor infecţioase prin Comisia de igienă socială; problemele cooperaţiei intelectuale; problemele moralei internaţionale, cum sunt combaterea prostituţiei, a pornografiei, ajutorarea refugiaţilor; ajutorul financiar pentru reconstituirea Austriei şi a Ungariei. Liga Naţiunilor prin crearea unui adevar laboratoriu social internaţional scientifizează în mod progresiv politica internaţională", declara Dimitrie Giusti, în anul 1924.

Statutul Ligii Naţiunilor a stabilit pentru statele membre obligaţia de a încerca să soluţioneze prin mijloace paşnice diferendele dintre ele, fără a exclude însă posibilitatea recurgerii la război. Statutul Ligii a fost rezultatul unui compromis între diferitele interese ale iniţiatorilor, reflectând un consens limitat privind anumite obiective şi interese comune ale statelor în domeniul asigurării securităţii şi a cooperării internaţionale, extinderea rolului dreptului internaţional, acceptarea unor standarde şi norme de comportament ale guvernelor bazate pe preceptele acestuia. Statutul a cuprins însă şi multe ambiguităţi, lacune, contradicţii, care au devenit şi mai evidente pe parcursul punerii în aplicare a prevederilor sale.

Din punct de vedere al organizării instituţionale, în istoria organizaţiei se consemnează faptul că Liga Naţiunilor trebuia condusă de un Consiliu, conceput de liderii Marii Britanii ca fiind alcătuit exclusiv din reprezentanţii marilor puteri, ce trebuia să asigure controlul asupra reconstrucţiei economice postbelice. Consiliul era, în formula britanică, doar un forum deliberativ, convocat fără o anume periodicitate, cu participarea reprezentanţilor Parlamentelor naţionale, dar şi ai opiniei publice.

SUA şi Italia au susţinut, în schimb, formula unor membri permanenţi, reprezentând marile puteri, şi a unor membri nepermanenţi din rândul celorlalte state. Proiectul italio-american milita pentru atribuţii mai bine conturate ale Consiliului, inclusiv formularea şi adoptarea unor decizii, cu putere juridică obligatorie, printr-o majoritate de două treimi din numărul voturilor exprimate. 

Consiliul a fost organizat ca un organ executiv şi decizional, format din cele cinci mari puteri (Statele Unite, Marea Britanie, Franţa, Italia şi Japonia) ca membri permanenţi şi patru reprezentanţi ai celorlalte state, desemnaţi ca membri nepermanenţi, prin rotaţie, după criteriul geografic.

Statele Unite s-au retras din Liga Naţiunilor încă din anul 1920, datorită neratificării Statutului de către Senatul american. Japonia s-a retras din organizaţie în anul 1933, datorită problemei din Manciuria, iar Italia în 1937, după sancţiunile adoptate de Liga Naţiunilor împotriva ei din cauza atacării Abisiniei. A fost admisă, în schimb, ca membră permanentă Germania, în 1926, care s-a retras în 1933, după venirea la putere a naziştilor. Uniunea Sovietică a fost acceptată în Liga Naţiunilor în anul 1934. 

Numărul membrilor nepermanenţi ai Consiliului a crescut ulterior la şase şi apoi la nouă. Adunarea generală s-a constituit din câte trei delegaţi din fiecare ţară, care puteau fi oficiali sau reprezentanţi ai opiniei publice. În întrunirile sale anuale, Adunarea avea menirea de a dezbate toate problemele importante legate de activitatea Ligii şi de menţinerea păcii în lume, membrii având dreptul de a aduce în faţa ei orice fapt considerat a ameninţa comunitatea internaţională. Consiliul avea obligaţia prezentării unor rapoarte anuale în faţa Adunării Generale, care controla gestiunea financiară a Ligii, modul de exercitare a mandatelor, iniţia şi dezbătea convenţii şi proiecte privind cele mai diverse domenii ale relaţiilor internaţionale. 

Eşecul acţiunilor Ligii Naţiunilor în direcţia asigurării securităţii internaţionale şi a eliminării pericolului de război s-a prefigurat încă de la începuturile constituirii sale, un rol determinant în acest eşec fiind reprezentat de interesele divergente ale marilor puteri, precum şi de politica revizionistă a statelor totalitare şi militariste (Germania, Italia, URSS, Japonia). 

La fel de infructuoase s-au dovedit, potrivit istoricilor, tendinţele de realizare a prevederilor Statutului cu privire la dezarmare. Dezbaterile s-au oprit la detalii tehnice privind compararea diferitelor tipuri de armament, delimitarea armelor ofensive şi defensive, măsurile de control pentru nivelul dezarmării. Nu s-a putut ajunge la un consens nici în privinţa limitelor acceptabile ale înarmării, statele nemulţumite de situaţia stabilită prin tratatele de pace, şi în primul rând Germania, respingând menţinerea status-quoului. Lipsa unei atmosfere de încredere reciprocă duce, în cele din urmă, la eşecul Conferinţei pentru dezarmare din anii 1932-1934, singurul rezultat concret fiind acordul pentru interzicerea gazelor toxice.

De asemenea, încercările unor state mici şi mijlocii din Europa de a-şi asigura securitatea prin iniţierea unor mecanisme de securitate colectivă (Mica Antantă şi Înţelegerea Balcanică) nu au fost încununate de succes datorită politicii agresive promovată de statele militariste enumerate, precum şi datorită politicii conciliante a puterilor învingatoare în primul război mondial.

Mai semnificativă a fost activitatea Ligii Naţiunilor în domeniul dreptului internaţional şi al promovării cooperării între state în diferite domenii ale vieţii economice, sociale şi culturale. În cadrul Ligii Naţiunilor au fost adoptate, până în anul 1939, un număr de 120 de convenţii internaţionale, în locul sistemului elaborării legislative exclusiv în cadru statal impunându-se treptat practica dezbaterii aspectelor principiale şi concrete ale dreptului internaţional, cu realizarea unor elemente de consens interstatal. În acelaşi an se instituie primele Comisii de experţi pentru aplicarea dreptului internaţional în domeniul protecţiei minorităţilor, al statutului străinilor şi al regimului apelor teritoriale.

După anul 1920, preocupările privind activităţile economico-comerciale au luat amploare, circa 60% din bugetul total al organizaţiei fiind utilizat pentru activităţi de acest tip. Între 1920-1933 au avut loc o serie de conferinţe asupra unor probleme economice globale sub egida Ligii Naţiunilor, cea din 1927 adoptând principii, în spiritul interdependenţei economice a statelor, pentru promovarea progresului economic, reducerea barierelor comerciale şi limitarea şomajului. În această perioadă au fost înfiinţate Comitete de experţi pentru examinarea diferitelor probleme economice şi financiare, precum şi pentru combaterea discriminării economice. Activitatea Ligii Naţiunilor nu a reuşit preîntâmpinarea şi limitarea efectelor crizei economice din perioada 1929-1933, ceea ce a determinat prevalenţa, în cele din urmă, a naţionalismului economic, a măsurilor protecţioniste, în faţa deschiderii spre cooperarea economică internaţională. 

Concluzia experţilor este aceea că Liga Naţiunilor a reprezentat un început în procesul de democratizare şi evoluţie a vieţii internaţionale în direcţia instituirii unui sistem în care toate statele să-şi găsească un loc şi un rol, o tribună de exprimare a poziţiilor lor, sub egida unor precepte general valabile ale dreptului internaţional. Au fost obţinute unele realizări în diferite domenii concrete, cum ar fi cooperarea interstatală, au fost experimentate unele mecanisme de asigurare şi menţinere a păcii, s-au făcut eforturi pentru promovarea dezvoltării economice în spiritul interdependenţelor evidente pe plan internaţional. Cu toate aceste elemente pozitive, Liga Naţiunilor a reprezentat, potrivit experţilor, un eşec, nereuşind îndeplinirea obiectivelor sale esenţiale: prevenirea unui nou război prin instituirea unui sistem de securitate bazat pe garanţii colective şi obligativitatea rezolvării conflictelor prin mijloace paşnice, respectiv eliminarea crizelor economice de proporţii prin promovarea unei deschideri în relaţiile de schimb internaţionale corespunzător cerinţelor procesului de globalizare. Criza generală din 1929-1933, cu efectele sale grave în plan economic şi politic, ascensiunea regimurilor totalitare şi inaugurarea unei perioade a agresiunilor rămase fără sancţiuni din partea comunităţii internaţionale, au deschis calea celui de-al doilea război mondial, eveniment care a condus la încheierea existenţei Ligii Naţiunilor.

 

 

2. Organizaţia Naţiunilor Unite (1945)

 

 

Începutul acestei organizaţii a fost marcat de Carta Atlanticului, proiectul ei fiind semnat de Franklin Roosevelt şi Winston Churchill la 14 august 1941 în insulele Terra Nova. Documentul definea, în temenii generali, scopul pentru care luptau SUA şi Marea Britanie, principiile democratice în materie de relaţii internaţionale. Ulterior s-a adoptat Declaraţia Naţiunilor Unite (Conferinţa de la Washington, 22 decembrie 1941-14 ianuarie 1942), act numit astfel la propunerea lui Franklin Roosevelt şi semnat de reprezentanţii a 26 de naţiuni. După Conferinţa de la Teheran, din 1943, unde s-a hotărât crearea acestei organizaţii internaţionale, elaborarea proiectului acesteia s-a realizat în cadrul Conferinţei de la Dunbarton Oaks (Washington, SUA), desfăşurată între 25 august-28 septembrie 1944.

La Conferinţa de la San Francisco (25-26 aprilie 1945), la care au fost prezenţi reprezentanţi din 51 de ţări, s-au dezbătut şi aprobat proiectul şi statutul viitoarei organizaţii. Documentul constitutiv al organizaţiei, Carta Naţiunilor Unite, a fost semnat la 26 iunie 1945 şi a intrat în vigoare la 24 octombrie în acelaşi an. Carta revela ţelurile ONU:

- menţinerea păcii şi securităţii;

- realizarea cooperării internaţionale, rezolvarea problemelor economice, sociale şi culturale umanitare;

- dezvoltarea relaţiilor de prietenie între naţiunii, relaţii bazate pe principiul egalităţii în drepturi, a autodeterminării popoarelor. 

Carta ONU, cel mai important document de lucru al Organizaţiei Naţiunilor Unite, a consacrat principiul soluţionării diferendelor internaţionale prin mijloace paşnice, ca o obligaţie internaţională a statelor şi un principiu fundamental al dreptului internaţional public.

Sistemul actual al ONU este legat de cel al Ligii Naţiunilor şi prin adoptarea, fără modificări fundamentale, a unor elemente semnificative ale mecanismului internaţional antebelic. Cum Liga Naţiunilor a fost produsul unei lungi evoluţii în materie, ONU a beneficiat de multe dintre ideile puse în practică de Liga Naţiunilor, de o experienţă bogată şi de un grup de organisme specializate, necesare pentru a-şi continua activitatea şi după anul 1945. Astfel, după acest an, şi-au continuat funcţionarea unele dintre structurile create de Liga Naţiunilor, printre care Uniunea Poştală Universală, Organizaţia Internaţională a Muncii, Comisia de Control Internaţional al Drogurilor şi Curtea Permanentă de Justiţie.

La scurt timp după încheierea celui de-al doilea război mondial, se declanşează "războiul rece", care va scinda lumea pe criterii ideologice, timp de câteva decenii. La 5 martie 1946, Winston Churchill preciza în celebrul discurs rostit la Universitatea Fulton, că "o veritabilă cortină de fier a căzut asupra Europei". Organizaţia Naţiunilor Unite nu a putut, din nefericire, împiedica creşterea cursei înarmărilor şi formarea blocurilor militare şi, drept urmare, din anii 1946-1947 viaţa politică, în special în Europa, a evoluat spre relaţii tensionate, conflictuale între Est şi Vest producându-se, astfel, sciziunea dintre SUA şi aliaţii ei vestici, pe de o parte, URSS şi ţările estice subordonate ei, pe de altă parte. 

Carta Naţiunilor Unite a intrat în vigoare la 24 octombrie 1945 când marile puteri au realizat schimbul instrumentelor de ratificare. În acest fel a fost posibilă convocarea, la Londra, la 10 ianuarie 1946, a primei sesiuni a Adunării generale a ONU la care au participat delegaţii celor 51 de state fondatoare. Cu acest prilej a fost ales primul Consiliu de Securitate, membrii Consiliului Economic şi Social al Curţii Internaţionale de Justiţie. Prima rezoluţie adoptată de Adunare a avut ca obiect crearea Comisiei pentru energie atomică. 

Menţinerea păcii şi securităţii în lume a fost, potrivit rapoartelor organizaţiei şi studiilor experţilor, principalul domeniu al activităţii ONU. După 1945, prin mijloacele aflate la dispoziţia sa, Organizaţia Naţiunilor Unite a reuşit să creeze condiţii favorabile negocierilor, evitând în acest fel declanşarea unor conflicte care ar fi avut efecte dezastruoase. Operaţiunile de menţinere a păcii au fost principala modalitate de acţiune a Organizaţiei. Prima operaţiune de acest gen a fost organizată în 1948 în Palestina, urmând altele în Caşmir, Congo, Cipru, Yemen, Republica Dominicană, Somalia, Bosnia - Herţegovina, Irak, Kosovo, etc. La începutul mileniului trei, ONU are în curs de desfăşurare peste 15 de operaţiuni de menţinere a păcii. 

ONU a activat intens şi în sensul facilitării soluţionării paşnice a diferendurilor internaţionale. În cei aproape 60 de ani de activitate, ONU a contribuit la negocierea a peste 180 de soluţii paşnice care au pus capăt unor pericole reale de război sau chiar unor conflicte deschise. Organizaţia internaţională a fost prezentă în rezolvarea unor evenimente precum criza rachetelor din Cuba, războiul iraniano-irakian, retragerea trupelor sovietice din Afganistan, războiul civil din Salvator, agresiunea Irakului împotriva Kuweitului, războiul din Bosnia-Herţegovina sau criza din Kosovo. 

ONU a acordat un sprijin important victimelor diverselor conflicte. După 1951 peste 30 milioane de refugiaţi au primit sprijin din partea Înaltului Comisariat al ONU pentru Refugiaţi. Actualmente, nu mai puţin de 15 milioane de refugiaţi primesc alimente, medicamente şi îmbrăcăminte din partea Comisariatului specializat. 

Dezarmarea a fost un alt domeniu în care ONU a depus eforturi sistematice pentru atingerea obiectivelor fixate prin Cartă. Cu prilejul primei sesiuni speciale a Adunării consacrată dezarmării, care a avut loc în anul 1978, a fost adoptată o declaraţie prin care se stabileau priorităţile acţiunii viitoare în domeniu. În iunie 1982 a fost convocată cea de-a doua sesiune specială care a decis lansarea campaniei pentru dezarmare mondială. Obiectivul acesteia a fost informarea, educarea şi obţinerea suportului opiniei publice pentru scopurile ONU în sfera dezarmării şi controlului armamentelor. Prin intermediul Agenţiei pentru energie atomică, Naţiunile Unite au iniţiat o serie de acţiuni menite a diminua pericolele unui posibil război nuclear. În acest sens s-a promovat o campanie de inspectare a reactoarelor nucleare din peste 90 de state pentru a se obţine garanţii că materialele nucleare nu sunt folosite în scopuri militare. Prima conferinţă internaţională pentru utilizarea paşnică a energiei nucleare a fost organizată la Geneva (1955) şi a fost iniţiatoarea unei largi cooperări în domeniu. În acest fel a fost posibilă convocarea unei noi conferinţe în 1986. Sfârşitul războiului rece a făcut posibilă extinderea nelimitată a Tratatului pentru neproliferare nucleară conform deciziei adoptate de Conferinţa specială care a avut loc în 1995. 

Potrivit experţilor, domeniul în care Naţiunile Unite au obţinut realizări cu adevărat spectaculoase este acela al încurajării auto-determinării şi obţinerii independenţei. După adoptarea, în 1960, a Declaraţiei privind garantarea independenţei popoarelor şi statelor coloniale, peste 80 de naţiuni au putut constitui state independente care, apoi, au devenit membre ale ONU. 

În conformitate cu prevederile cap. 9 al Cartei ONU, Naţiunile Unite promovează acţiuni pentru crearea condiţiilor favorabile pentru progresul economic şi social al statelor în curs de dezvoltare. Anii '60 au fost declaraţi primul deceniu al dezvoltării, aceeaşi decizie fiind luată şi pentru deceniile opt şi nouă. În acest context, Adunarea a solicitat statelor membre măsuri pentru ajutorarea statelor în curs de dezvoltare, mai ales în sfera agriculturii şi a industriei. Programul Naţiunilor Unite pentru Dezvoltare promovează programe speciale pentru agricultură, industrie, educaţie şi protecţia mediului. Alte agenţii specializate, precum Fondul Internaţional pentru Dezvoltare Agricolă, Organizaţia Naţiunilor Unite pentru Agricultură şi Alimentaţie sau Organizaţia Naţiunilor Unite pentru Dezvoltare Industrială, au avut contribuţii importante în acelaşi domeniu. Pentru ameliorarea relaţiilor comerciale la nivel global Conferinţa ONU pentru Comerţ şi Dezvoltare a acţionat pentru obţinerea unor preferinţe comerciale pentru ţările în curs de dezvoltare. Prin intermediul Acordului General pentru Comerţ şi Tarife, devenit în 1999 Organizaţia Mondială a Comerţului, Naţiunile Unite au sprijinit ideea liberalizării comerţului ca mijloc de creştere a oportunităţilor de dezvoltare economică. 

După adoptarea, în 1948, a Declaraţiei universale privind drepturile omului, Naţiunile Unite au contribuit la elaborarea a peste 90 de acorduri privind drepturile politice, civile, economice, sociale şi culturale. În 1993 a fost convocată prima conferinţă mondială privind drepturile omului. În acest cadru larg, o atenţie justificată s-a acordat protecţiei drepturilor femeii şi copilului. Anul 1979 a fost declarat anul internaţional al copilului, iar în anul 1990 a intrat în vigoare Convenţia asupra drepturilor copilului, activitatea UNICEF fiind cunoscută pe toate meridianele lumii. 

Preocuparea opiniei publice mondiale pentru controlul producţiei, comerţului şi utilizării drogurilor a fost exprimată în anul 1971 prin crearea Fondului Naţiunilor Unite pentru Controlul Abuzului de Droguri. Fondul a acţionat pentru finanţarea proiectelor menite a reduce aprovizionarea ilicită cu droguri. Mai multe conferinţe internaţionale au fost convocate de-a lungul anilor în tentativa de a crea un front comun al statelor membre împotriva consumului de droguri. 

Protejarea mediului s-a situat, mai ales în ultima perioadă, pe lista de priorităţi a acţiunilor ONU. Conferinţa Naţiunilor Unite pentru protecţia mediului, din 1972, a afirmat necesitatea unor noi principii care să guverneze activitatea umană cu scopul salvării naturii. Ulterior, a fost adoptat un Program al Naţiunilor Unite pentru protecţia mediului, cu sediul în Nairobi. În anul 1992 la Rio de Janeiro a fost convocată prima conferinţă mondială pentru protecţia mediului şi dezvoltare. Cu acest prilej a fost adoptată "Agenda 21", prin care se promovează conceptul dezvoltării durabile, respectiv dezvoltare economică prin protejarea resurselor naturale. 

Naţiunile Unite au jucat un rol important în procesul de consolidare a dreptului internaţional şi de soluţionare juridică a unor dispute internaţionale. Prin eforturile ONU au fost negociate şi adoptate peste 300 de acorduri internaţionale în cele mai diverse domenii. Curtea Internaţională de Justiţie, principalul organ judiciar al Naţiunilor Unite, a adoptat sentinţe şi a oferit opinii consultative, contribuind în acest fel la soluţionarea unor dispute teritoriale, respectarea principiului neamestecului în treburile interne, ameliorarea relaţiilor diplomatice, acordarea drepturilor de azil, etc.

Schimbările politico-economice din ultimii 60 de ani au marcat profund şi activitatea ONU. Lumea de astăzi este foarte diferită de cea din anii celui de-al doilea război mondial, mai ales în planul structurii sistemului relaţiilor internaţionale. Sfârşitul bipolarităţii, care a marcat decenii de evoluţie postbelică, este o consecinţă directă a sfârşitului războiului rece şi este în măsură să genereze modificări de substanţă. Pe acest fundal, Organizaţia a înregistrat o evoluţie care, potrivit analiştilor, a salvat ONU de finalul pe care l-a avut Liga Naţiunilor. 

În ce priveşte obiectivul central stabilit prin Cartă, anume menţinerea păcii şi securităţii internaţionale, rolul Naţiunilor Unite a fost slab conturat. În cele şase decenii de existenţă ONU s-a cantonat în acţiuni periferice pentru sistemul internaţional, rolul şi impactul în spaţiul central al acestui sistem fiind redus. La acest rol cenuşiu s-au adăugat o serie de conflicte cu SUA şi Franţa, ceea ce a avut implicaţii negative şi în planul resurselor financiare ale Naţiunilor Unite. De aici o criză financiară prelungită care a afectat multe programe de asistenţă şi, implicit, a adăugat noi motive pentru scăderea prestigiului ONU. Reluarea cooperării ONU-SUA cu prilejul războiului din Golf (1990) a fost considerat de experţi un element cu un efect pozitiv pentru creşterea prestigiului organizaţiei mondiale. Războiul din Somalia a marcat însă profund gradul de implicare a Statelor Unite în conflicte externe şi a afectat şi procesul de regenerare a rolului ONU, iar declanşarea războiului din Irak (2003) a fost considerată de unii experţi finalul Organizaţiei. 

În prezent, există opinii divergente în ceea ce priveşte rolul şi viitorul ONU. O serie de politicieni susţin inutilitatea Organizaţiei, ca urmare a ineficienţei acesteia, şi cer deci suspendarea plăţii contribuţiei statelor. Alţii, încă cei mai numeroşi, se pronunţă pentru întărirea rolului Organizaţiei prin dotarea ei cu mijloacele necesare impunerii deciziilor adoptate. În acest sens se cere, tot mai insistent, o reformare a ONU, între altele prin mărirea numărului membrilor permanenţi ai Consiliului de Securitate, sporirea prerogativelor în sfera dreptului de intervenţie în favoarea apărării drepturilor omului, crearea mecanismelor necesare creşterii eficienţei, o mai clară departajare a atribuţiilor diverselor organe, etc. Perspectivele Naţiunilor Unite sunt legate tocmai de capacitatea de a realiza această reformă, cu alte cuvinte de a se adapta la noua conjunctură internaţională. 

 

 

2.1. Structura actuală a ONU

 

a) Adunarea generală

 

Componenţă: Adunarea generală a ONU este compusă din cele 191 de state membre.

Mandat: Adunarea generală poate discuta orice subiect cuprins în Carta ONU. Poate face recomandări statelor membre ONU şi Consiliului de Securitate în orice chestiune cu excepţia celor aflate în dezbaterea Consiliului de Securitate al ONU. Adunarea generală primeşte şi analizează rapoarte din partea altor organe şi organisme ONU şi a Secretarului general al organizaţiei mondiale. Alege cei 10 membri nepermanenţi ai Consiliului de Securitate şi pe unii membri ai Consiliului de Tutelă. Împreună cu Consiliul de Securitate, dar votând independent, alege membrii Curţii Internaţionale de Justiţie. De asemenea, numeşte Secretarul general al ONU, la recomandarea Consiliului de Securitate. Aprobă bugetul organizaţiei mondiale. 

Procedură şi structură: Deciziile în probleme privind pacea şi securitatea internaţională sunt adoptate cu 2/3 din votul statelor membre, iar în alte probleme, cu majoritate simplă. Potrivit regulilor de procedură, Adunarea generală are următoarea structură: cele şase comisii principale, comitetele procedurale (Comitetul general - format din preşedintele Adunării generale, care îl prezidează, cei 21 de vice-preşedinţi ai Adunării generale, şi preşedinţii celor şase comisii principale), comitetele permanente (Comitetul Consultativ pentru Probleme Administrative şi Bugetare şi Comitetul pentru Contribuţii). 

Activitate: Adunarea generală îşi desfăşoară activitatea în cadrul sesiunilor plenare anuale, care se deschid formal în prima marţi a lunii septembrie a fiecărui an, precum şi în cadrul celor şase comisii. Dezbaterile generale se desfăşoară de-a lungul unei perioade de două săptămâni, începând cu a treia săptămână din luna septembrie. Sesiunile speciale pot fi organizate la cererea Secretarului general sau la cererea majorităţii statelor membre. Sesiuni de urgenţă pot fi organizate în 24 de ore, în baza unei cereri primite de Secretarul general din partea Consiliului de Securitate (potrivit unei decizii adoptate cu 9 voturi pentru) sau a unei decizii adoptate de Adunarea generală, prin majoritate simplă. Cele şase comisii corespund domeniilor majore aflate în responsabilitatea Adunării generale: securitate şi dezarmare, economico-socială, social-umanitară, politică specială, financiar-bugetară, juridică.

 

b) Consiliul de Securitate al ONU

 

Componenţă: Consiliul de Securitate este compus din 5 membri permanenţi (SUA, Rusia, Marea Britanie, China şi Franţa) şi 10 membrii nepermanenţi, dintre care 5 sunt aleşi în fiecare an de Adunarea generală. Cei 10 membrii nepermanenţi sunt aleşi conform distribuţiei geografice proporţionale: 5 din Grupurile regionale african şi asiatic, unul din Grupul regional est-european, doi din Grupul regional latino-american şi caraibian, şi doi din Grupul regional vest-european.

Procedură şi structură: Deciziile pe teme procedurale sunt luate cu votul afirmativ a 9 membri ai Consiliului de Securitate, inclusiv a 5 dintre membri permanenţi. În structura Consiliului de Securitate se mai află comitetele permanente: privind regulile de procedură, pentru reuniuni în afara cartierului general, privind admiterea de noi membri, grupuri de lucru ad-hoc, militar, pentru sancţiuni, pentru operaţiuni de menţinere a păcii, comisiile pe diverse problematici, tribunalele internaţionale, alte organisme, precum şi Comandamentul ONU pentru Coreea.

Mandat: Consiliul de Securitate are ca responsabilitate fundamentală menţinerea păcii şi securităţii internaţionale, prin soluţionarea paşnică a disputelor şi prin întreprinderea de acţiuni împotriva ameninţărilor la adresa păcii şi securităţii internaţionale şi a actelor de agresiune.

Activitate: Consiliul de Securitate îşi desfăşoară activitatea în şedinţe oficiale şi în şedinţe cu caracter neoficial. Reuniunile formale ale Consiliului reprezintă excepţii, majoritatea deciziilor luându-se în cadrul unor reuniuni cu caracter informal.

 

c) Consiliul Economic şi Social (ECOSOC)

 

Componenţă: ECOSOC este compus din 61 de state membre.

Procedură şi structură: Deciziile sunt adoptate prin majoritate simplă. Sesiunile ECOSOC sunt organizate în fiecare an în luna iulie, alternativ la Geneva şi la New York. În subordinea ECOSOC se afla diverse comisii sau comitete specializate cu o structură limitată, cum ar fi: Comisia ONU pentru Drepturile Omului, Comisia pentru Statistică, Comisia pentru populaţie, Comisia privind combaterea traficului, consumului şi abuzului de stupefiante, Comitetul pentru Resurse Naturale, etc.

Mandat şi activitate: ECOSOC iniţiază studii şi analize privind economia mondială, problematica socială, culturală, educaţia şi sănătatea la nivel internaţional şi face recomandări în legătură cu aceste probleme Adunării generale, membrilor ONU şi agenţiilor specializate.

 

d) Consiliul de Tutelă

 

Componenţă: Consiliul de Tutelă este compus din reprezentanţii membrilor permanenţi ai Consiliului de Securitate al ONU şi reprezentanţii aleşi de Adunarea generală, pentru un mandat de trei ani. De asemenea, Consiliul de Tutelă este compus şi din reprezentanţii ţărilor care administrează teritoriile aflate sub tutelă şi din reprezentanţii statelor membre permanente în Consiliul de Securitate neimplicate în administrarea teritoriilor aflate sub tutelă.

Mandat şi activitate: Consiliul de Tutelă examinează rapoartele supuse atenţiei de autorităţile administrative ale teritoriilor aflate sub tutelă; acceptă petiţii şi le examinează în consultare cu autorităţile administrative; organizează vizite periodice în teritoriile aflate sub tutelă; întreprinde alte activităţi în conformitate cu Acordul de tutelă.

În 1994, Secretarul general a recomandat în raportul său anual asupra activităţii Organizaţiei ca Adunarea generală să treacă la eliminarea treptată a acestui organism, în conformitate cu articolul 108 din Carta ONU.

 

e) Curtea Internaţională de Justiţie

 

Componenţă: Curtea Internaţională de Justiţie este formată din 15 membri, aleşi în mod independent de Adunarea generală şi Consiliul de Securitate.

Mandat şi activitate: Curtea Internaţională de Justiţie decide, în concordanţă cu dreptul internaţional, asupra cazurilor supuse de statele membre. Acordă consultanţă pe teme juridice Adunării generale, altor organe ale ONU şi instituţiilor specializate, care sunt autorizate de Adunarea generală să le solicite. Statele îndreptăţite să apară în faţa Curţii sunt statele membre ONU, semnatare ale statutului Curţii, statele care nu sunt membre ale ONU dar sunt părţi la Statut (Elveţia) şi statele care nu sunt părţi la Statut.

 

f) Secretariatul ONU

 

Secretariatul general al ONU este condus de Secretarul general, ales de membrii Adunării generale la recomandarea Consiliului de Securitate al ONU.

Organe principale: 

· Biroul executiv al Secretarului general; 

· Serviciu de supraveghere internă; 

· Oficiul pentru probleme juridice; 

· Departamentul pentru afaceri politice; 

· Departamentul pentru probleme de dezarmare; 

· Departamentul pentru operaţiuni de menţinere a păcii; 

· Oficiul de coordonare a problemelor umanitare; 

· Departamentul pentru probleme economice şi sociale; 

· Departamentul pentru problemele Adunării generale şi serviciile de organizare; 

· Departamentul pentru informaţii publice; 

· Departamentul de Management 

 

Sistemul ONU cuprinde, de asemenea, următoarele agenţii specializate, în număr de 16: 

Organizaţia Aviaţiei Civile Internaţionale

Organizaţia pentru Alimentaţie şi Agricultură

Organizaţia Mondială a Sănătăţii

Organizaţia Naţiunilor Unite pentru Educaţie, Ştiinţă şi Cultură

Organizaţia Internaţională a Muncii

Organizaţia Internaţională a Telecomunicaţiilor

Uniunea Poştală Universală

Organizaţia Meteorologică Mondială

Organizaţia Maritimă Internaţională

Societatea Financiară Internaţională

Asociaţia Internaţională pentru Dezvoltare

Organizaţia Internaţională a Proprietăţii Intelectuale

Fondul Internaţional pentru Dezvoltare Agricolă

Organizaţia Naţiunilor Unite pentru Dezvoltare Industrială

Agenţia Multilaterală de Garantare a Investiţiilor. 

 

 

3. Reforma Organizaţiei Naţiunilor Unite 

 

 

În anul 2000, statele membre ale ONU au decis să treacă la reforma structurilor ONU pentru ca această organizaţie să devină un instrument mai adaptat schimbărilor produse în ultimii ani, precum şi aşteptărilor cetăţenilor. Necesitatea existenţei unei instituţii puternice a devenit mult mai acută la începutul mileniului III, în era globalizării.

"Declaraţia Mileniului" (2000), adoptată cu prilejul celei de-a 57 sesiuni a ONU, conţine un set clar de priorităţi, inclusiv termene precise de punere în practică a noilor structuri. Potrivit declaraţiei, ONU trebuie să devină o organizaţie mai coerentă în care structurile sale de sine stătătoare să conlucreze eficient. Cu toate că ONU a evoluat în timp, ea trebuie să-şi crească capacitatea de a gestiona eficient operaţiunile de menţinere a păcii şi să răspundă schimbărilor care s-au produs în regiuni ca Sierra Leone, Kosovo sau Timorul de Est. Adunarea generală şi Consiliul Social şi Economic trebuie să-şi sporească potenţialul de acţiune pentru a deveni mai eficiente în lupta pentru combaterea terorismului. De asemenea, programele de lucru ale organizaţiei trebuie să se focalizeze pe necesităţile regiunilor sensibile, fiind necesară o eficientizare a lor. 

Secretariatul general al ONU a revizuit programul de buget pentru perioada 2004-2005, acesta reflectând noile priorităţi ale organizaţiei. Se are în vedere promovarea drepturilor omului pentru atingerea obiectivelor Cartei ONU. Pentru aceasta se urmăreşte creşterea capacităţii ONU de a ajuta statele membre care doresc întărirea structurilor democratice, revizuirea procedurilor speciale (rapoarte, activitatea grupurilor de lucru), întărirea Oficiului ONU pentru drepturile omului. Se urmăreşte restructurarea Departamentului pentru informaţii publice care nu a făcut faţă multiplelor misiuni şi operaţiuni ale ONU. Evaluarea activităţii acestui departament, costurile necesare restructurării sale şi demararea acţiunilor concrete în acest sens au ca termen anul 2005. De asemenea, se are în vedere o mai bună cooperare între statele mebre, crearea unei baze de date comună, coordonarea eficientă a fondurilor alocate programelor de statele membre, utilizarea mai eficientă a resurselor tehnologice şi informatice. Interacţiunea dintre ONU şi societatea civilă a crescut în ultimul deceniu, Secretariatul general trebuind să asigure o mai bună coordonare a activităţii organizaţiilor neguvernamentale care colaborează cu ONU. Se are în vedere crearea unui Oficiu care să coordoneze iniţiativele, programele şi fondurile structurilor din sectorul privat.

Documentele care alcătuiesc bugetul ONU trebuie simplificate, în prezent acestea fiind întocmite după o activitate foarte laborioasă cuprinzând sute de şedinţe, precum şi o documentaţie greoaie şi voluminoasă. Bugetul ONU trebuie să devină flexibil, eliminându-se suprapunerea de structuri care participă la elaborarea lui.

Au fost elaborate o serie de iniţiative care încurajează pregătirea şi angajarea personalului necesar desfăşurării activităţii ONU. 

Declaraţia Mileniului relevă faptul că principalele priorităţi ale ONU sunt "lupta pentru dezvoltare, lupta împotriva inechităţii, a ignoranţei şi a bolilor, lupta împotriva injustiţiei, a violenţei, terorii şi criminalităţii, lupta împortiva degradării «Casei noastre comune»". 

Adunarea generală este singurul forum universal în care toate statele lumii au dreptul la o opinie egală. Potrivit analiştilor, această structură trebuie să depăşească rolul scăzut jucat pe scena internaţională în ultima perioadă de timp. Adunarea generală trebuie să-şi revizuiască Agenda de lucru şi să-şi clarifice responsabilităţile faţă de Consiliul Economic şi Social, precum şi faţă de Comisiile ONU. Consiliul Economic şi Social trebuie să facă progrese în organizare şi activitate, delimitându-şi tematica abordată.

Grupul de lucru constituit pentru punerea în practică a unor reforme ale ONU trebuie să examineze funcţionarea Consiliului de Securitate. Se urmăreşte creşterea reprezentativităţii Consiliului, aspect considerat nesatisfăcător în prezent. Acest lucru a condus la erodarea autorităţii Consiliului şi a avut grave implicaţii pentru pacea şi securitatea internaţională.

Numărul de întâlniri de lucru a crescut în mod dramatic în ultima perioadă, numai pe parcursul celei de-a 57-a sesiuni a ONU fiind consemnate 15.484 întâlniri de lucru, fapt ce a condus la realizarea a 5.879 de rapoarte. Statele mici şi mijlocii au fost puse, practic, în imposibilitatea de a desfăşura un rol activ în activitatea ONU. Cu toate că o serie de Conferinţe ale organizaţiei au avut o contribuţie constructivă pentru cooperarea internaţională, este nevoie de o sistematizare a priorităţilor Organizaţiei şi a programelor acesteia.

Principalele acţiuni propuse pentru reforma ONU sunt:

- revizuirea programelor pentru o reflectare mai corectă a priorităţilor stabilite în Declaraţia Mileniului;

- Înaltul comisariat pentru Drepturile Omului va dezvolta şi implementa un plan de acţiune, în cooperare cu grupul de dezvoltare al ONU şi cu Comisia executivă pentru acţiuni umanitare; 

- Înaltul comisariat pentru Drepturile Omului va dezvolta un plan managerial care să ia în calcul recomandările şi procedurile stabilite;

- în cadrul Departamentului pentru relaţii publice vor fi create o Direcţie pentru comunicaţii strategice; o Direcţie care să cuprindă cooperarea cu societatea civilă, relaţiile cu publicul şi serviciile pentru delegaţiile ONU; o Direcţie pentru informaţii şi mass-media. De asemenea, Direcţia pentru cartografiere va fi transferată la Departamentul pentru operaţiuni de menţinere a păcii;

- restructurarea reţelei de informaţii a ONU pe centre regionale;

- managementul bibliotecilor şi arhivelor ONU va fi asigurat de un Departament de profil al bibliotecilor din New York;

- Departamentul pentru relaţii publice va implementa un plan de acces electronic la colecţiile ONU;

În ceea ce priveşte activitatea politică a organizaţiei, aceasta trebuie simplificată pentru a putea fi servi intereselor tuturor statelor membre, inclusiv ale ţărilor mici şi ale celor în curs de dezvoltare. În ultimii ani, au fost semnalate o serie de probleme în ceea ce priveşte activitatea desfăşurată de ONU în domeniile economic şi social, Consiliul Economic şi Social nereuşind să desfăşoare întotdeauna acţiuni coerente şi clare. Potrivit oficialilor ONU, multitudinea de conferinţe organizate sub egida organizaţiei au avut drept finalitate o serie de rapoarte prea complexe, care nu au reflectat realitatea şi nu au transmis sarcini şi obiective precise. În această privinţă trebuie să se asigure o planificare optimă a activităţii, fiind necesară o reorganizare a departamentelor ONU. Astfel, Secretariatul General trebuie să pună în practică o coordonare reală a şedinţelor şi planurilor de lucru supuse dezbaterilor statelor membre, trebuie să îşi asume responsabilitatea pentru implementarea documentelor de lucru şi să asigure armonizarea procedurilor şi metodelor de acţiune. Procesarea documentelor electronice trebuie să devină mai eficientă, acestea trebuind să se regăsească într-o bază de date comună tuturor structurilor ONU.

Organizaţia Naţiunilor Unite este o instituţie complexă, care are un mandat global, o agendă de lucru ambiţioasă şi un mecanism de lucru complicat, prin care se face cunoscută în lume. Toate mecanismele de coordonare a problemelor din agenda ONU, cum sunt Grupul de dezvoltare al statelor membre sau Oficiul pentru coordonarea acţiunilor umanitare, trebuie să simplifice şi să armonizeze procedurile de lucru în colaborare cu Guvernele statelor membre, iar personalul structurilor organizaţiei trebuie să fie pregătit pentru a gestiona competent operaţiunile desfăşurate de ONU. 

Pe termen lung, se doreşte ca activitatea ONU să fie un model de acţiune pentru statele membre, în toate domeniile de activitate. Pentru aceasta este necesară clarificarea sarcinilor şi responsabilităţilor fiecărui compartiment al organizaţiei. Cel mai important aspect priveşte clarificarea mecanismului de cooperare cu statele în curs de dezvoltare. 

În ceea ce priveşte operaţiunile de pace desfăşurate sub egida ONU este necesară separarea competenţelor existente la nivelul Departamentului pentru relaţii externe şi al Departamentului pentru operaţiuni de menţinere a păcii. De asemenea, se impune consolidarea rolului Consiliului Economic şi Social. În "Declaraţia Mileniului" se exprimă necesitatea planificării exacte a resurselor umane şi financiare pentru a se atinge funcţionarea dorită a Consiliului Economic şi Social şi a Departamentului pentru economie şi activităţi sociale. 

ONU trebuie să implementeze promovarea de parteneriate în toate domeniile de activitate. Aceasta presupune atragerea unor noi organizaţii din societatea civilă, chiar dacă numărul de structuri neguvernamentale cu care colaborează ONU a ajuns, în anul 2000, la 37000. Consiliul de Securitate a propus câteva măsuri prin care ONG-urile sunt sprijinite în activitate. Astfel, peste 2000 de structuri neguvernamentale au statut de observator al activităţii Consiliului Economic şi Social, peste 1400 de ONG-uri colaborează cu Departamentul pentru informaţii publice, peste 3500 de organizaţii fiind acreditate la diferite conferinţe globale ale ONU. Este necesară implicarea mai activă a ONG-urilor din statele în curs de dezvoltare, trebuind să se asigure o interacţiune continuă a activităţii lor cu cea a ONU.

Trebuie avută în vedere încurajarea sectorului privat din statele în curs de dezvoltare şi aplicarea unor măsuri care să permită schimbul de experienţă şi coerenţa activităţilor desfăşurate în comun. 

Una dintre priorităţile acţiunii de restructurare a ONU priveşte gestionarea resurselor financiare. ONU trebuie să întocmească periodic un buget care să fie susţinut de toate statele membre. În raportul organizaţiei se arată faptul că sistemul actual pentru evaluarea performanţelor programelor ONU nu are un impact practic pentru planificarea ulterioară, fapt ce conduce la cheltuirea inutilă a unor fonduri importante. În acest sens, se are în vedere restructurarea Comisiei pentru programe şi coordonare, fiind necesară o activitate care să aibă la bază obiective şi rezultate imediate, în locul unor programe pe termen lung, fără o finalitate clară. De asemenea, se impune realizarea unei planificări bugetare pe 2 ani şi nu pe 4 ani ca în prezent, fapt ce va conduce la implementarea programelor prioritare ale organizaţiei. Este necesară sporirea contribuţiilor voluntare la bugetul ONU, în prezent Secretariatul General gestionând peste 200 de astfel de fonduri. 

Se impune schimbarea strategiei în domeniul managementului resurselor umane, fiind necesară o politică de personal care să conducă la performanţă. De asemenea, trebuie să se asigure mobilitatea personalului ONU, specializarea acestuia, crearea unor contracte de muncă pe termen lung, precum şi căutarea de personal specializat necesar activităţii departamentelor organizaţiei. 

ONU trebuie să obţină un grad de flexibilitate care să-i permită creşterea activităţii, modernizarea capacităţilor tehnologice de care dispune şi punerea în practică a strategiilor impuse de noile realităţi ale secolului XXI. 

 

● Reforma Consiliului de Securitate al ONU

 

Configuraţia actuală a Consiliului de Securitate este cea dată de Carta ONU şi amendamentele aduse în anul 1963 articolelor 23 (număr de membri) şi 27 (sistemul de vot), urmare măririi de la 11 la 15 a membrilor. Există o opinie majoritară potrivit căreia numărul de membri trebuie mărit, dar reforma nu se poate limita numai la aspectul strict numeric. Pe lângă membrii permanenţi, în fiecare an se aleg membrii nepermanenţi, pentru o perioadă de doi ani. 

Reforma Consiliului de Securitate, acceptată unanim ca o necesitate în cadrul efortului general de adaptare a ONU la noile realităţi ale secolului XXI, are un caracter deosebit de complex, avându-se în vedere că propunerile avansate ar urma să schimbe conceptul original care a stat la baza Cartei ONU şi anume acordarea unui statut special celor cinci mari puteri învingătoare în cel de-al doilea război mondial în ceea ce priveşte luarea deciziilor politice referitoare la pacea şi securitatea în lume. La nivelul ONU, în 1993, a fost constituit un grup de lucru cu participare deschisă tuturor statelor, încercându-se identificarea unei soluţii. S-a ajuns, astfel, la un pachet care să includă atât schimbarea compoziţiei, cât şi a mecanismului decizional şi a metodelor de lucru. În cazul acestora din urmă, au fost înregistrate unele progrese, acceptându-se ca lucrările Consiliului să fie într-o mai mare măsură deschise, în vederea creşterii transparenţei activităţilor acestuia şi unei mai bune comunicări cu statele membre. 

În esenţă, cei cinci membri permanenţi (SUA, Marea Britanie, Franţa, Federaţia Rusă şi China) nu sunt dispuşi să accepte schimbări ale statutului lor special şi refuză discuţii vizând eliminarea sau limitarea dreptului de veto. Aceste ţări sunt, însă, de acord cu o anumită creştere a numărului membrilor permanenţi care să includă Japonia şi Germania ca tări industrializate, ţări în curs de dezvoltare din Africa, Asia şi America Latină, precum şi al celor nepermanenţi, fără ca această mărire să afecteze eficienţa luării deciziilor. În paralel, se conturează din ce în ce mai clar un curent majoritar care susţine creşterea numărului ambelor categorii de membri. Au fost avansate numeroase propuneri, între care se remarcă, având un larg sprijin în rândul statelor membre, ideea creşterii numărului de membri ai Consiliului până la 24-25, între care 5 noi membri permanenţi şi 4-5 membri nepermanenţi. Este apreciată în acest context, activitatea deosebit de intensă a Germaniei, Japoniei, Indiei, Braziliei, Nigeriei şi Africii de Sud, ţări aspirând la calitatea de membru permanent. Efortul lor este susţinut de state cunoscute pentru atitudinea lor tradiţională de mediere la ONU, cum sunt Belgia, Irlanda, Australia. În timpul consultărilor, o parte a acestor ţări a avansat sugestii vizând unele limitări ale situaţiilor de aplicare a dreptului de veto, fără necesitatea amendării Cartei (care se poate face numai cu o majoritate de două treimi a membrilor ONU, între care şi cei cinci membri permanenţi actuali). De asemenea, ultimul curent promovat de ţări cu pondere economică şi politică, dar care nu au suficientă influenţă încât să poată aspira la calitatea de membru permanent (Italia, Spania, Turcia, Mexic, Pakistan, Republica Coreea, Noua Zeelandă, Egipt, Argentina), se opune lărgirii componenţei permanente a Consiliului. Aceste ţări ar dori o creştere a numărului membrilor nepermanenţi, aplicarea în mai puţine domenii a dreptului de veto, mai ales în perspectiva înlăturării definitive a acestuia.

 

 

 

 

● Reforma sistemului operaţiunilor ONU de menţinere a păcii 

 

Este avută în vedere instituţionalizarea unor proceduri complexe cu caracter preventiv şi de asistenţă a statelor implicate în conflicte pentru a trece de la starea conflictuală la pace, cuprinzând: 

- prevenirea crizelor; 

- operaţiunile de menţinere a păcii;

- operaţiunile de consolidare a păcii.

Rapoartele ONU propun organizarea de misiuni de pace credibile, cu mijloace adecvate, capabile să-şi îndeplinească mandatul eficient şi cu succes. Sunt proiectate mecanisme pentru desfăşurarea rapidă a forţelor de pace (în termen de 30 de zile, respectiv 90 de zile pentru operaţiuni mai complexe), astfel încât să se intervină oportun şi să se prevină declanşarea unui conflict armat. 

De asemenea, se prefigurează restructurarea şi mărirea aparatului Secretariatului ONU, în special a Departamentului pentru Operaţiuni de Menţinere a Păcii (DPKO), pentru a-l face apt să conducă eficient operaţiuni de pace. Se solicită modificarea sistemului şi procedurilor logistice, de achiziţii şi de finanţare pentru a permite desfăşurarea rapidă a forţelor în zona noii misiuni.

Statele membre ONU sunt solicitate să constituie brigăzi multinaţionale gen SHIRBRIG şi să pregătească specialişti şi forţe pentru desfăşurarea rapidă, în baza aranjamentelor stand-by. Statele care vor participa cu forţe vor fi invitate pentru consultări în Consiliul de Securitate pe durata pregătirii misiunii şi adoptării mandatului, sau când apare necesitatea modificării mandatului.

 

● Implementarea programului de reformă

 

Aplicarea programului este dependentă de două elemente principale: voinţa politică a statelor membre ONU de a promova schimbarea şi disponibilitatea lor de a aloca resursele necesare pentru transformarea sistemului operaţiunilor de menţinere a păcii.

Opinia generală este că există voinţa politică din partea multor state de a sprijini transformarea sistemului. Această opinie se bazează pe următoarele considerente: 

· raportul este foarte bine articulat şi a fost lansat într-un context politic favorabil - Summitul Mileniului (7-9 septembrie 2000). 

· există voinţa politică fermă a statelor ca operaţiunile de pace ONU să fie mai bine configurate în vederea evitării eşecurilor precum cele din Ruanda (1994) şi Srebeniţa (1995); 

· există interesul celor 89 de state participante la operaţiunile de menţinere a păcii ca aceste operaţiuni să fie mai temeinic organizate şi să beneficieze de resursele necesare; 

· există interesul unor state puternic dezvoltate, tradiţional ataşate procesului de menţinere a păcii (Canada, Marea Britanie, Suedia, Olanda, Finlanda, Franţa etc.); 

· atitudinea, în principiu, favorabilă a membrilor permanenţi ai Consiliului de Securitate, care nu au avut motive să se opună adoptării raportului.

 

 

4. Perspective şi concluzii

 

Cea de-a 59-a sesiune a Adunării Generale a ONU, care a debutat la 20 septembrie a.c., la New York, va pregăti reuniunea din 2005 care va marca debutul procesului de reorganizare a Naţiunilor Unite. Reforma Consiliului de Securitate va deveni, în lunile următoare, o preocupare importantă a comunităţii internaţionale, multe state intenţionând să dezbată această problemă cu ocazia celei de-a 60-a aniversări a organizaţiei, în 2005.

Raportul Comisiei la nivel înalt privind Ameninţările, Provocările şi Schimbarea este aşteptat să fie prezentat la 1 decembrie 2004 şi va cuprinde propuneri de adaptare a organizaţiei la realităţile geopolitice ale secolului XXI. Documentul va determina adoptarea unei eventuale decizii privind reforma Consiliului de Securitate. Comisia este alcătuită din 16 membri - foşti premieri şi miniştri, jurişti, înalţi funcţionari internaţionali - şi este prezidată de fostul ministru thailandez de externe, Anand Panyarachun. 

Pe baza acestui raport, Kofi Annan intenţionează să îşi prezinte propunerile, cu ocazia celei de-a 60-a sesiuni a Adunării Generale a Naţiunilor Unite, în septembrie 2005. 

*

După cum rolul guvernelor în istoria modernă a înregistrat o evoluţie, în mod similar cea mai reprezentativă organizaţie internaţională a făcut progrese de la Liga Naţiunilor la ONU. În acest sens, pot fi larg interpretate diferenţele dintre Pact şi Cartă, ele marcând trecerea de la concepţia minimă la una evoluată asupra funcţiei unei organizaţii internaţionale multilaterale. Conjunctura în care a fost elaborată Carta, ca şi influenţa diverşilor factori de putere, au modificat specificul Organizaţiei Naţiunilor Unite. Cu plusuri şi minusuri inerente unei organizaţii aflate în permanetă evoluţie, aceasta a fost supusă confruntării decisive cu realităţile concrete de după 1946. 

În cele aproape şase decenii de existenţă, organizaţia mondială a parcurs un traseu sinuos, adesea plin de dificultăţi, fiind supusă la numeroase teste de rezistenţă şi confruntată cu modificări dramatice în conjunctura internaţională. Cu toate acestea este foarte clar că ONU a supravieţuit şi, mai mult chiar, a realizat multe pentru naţiunile lumii. Există aproape unanimitate în a afirma că ONU a soluţionat numeroase conflicte locale, a accelerat procesul cooperării internaţionale şi, la modul general, a marcat noua formă ca şi conţinutul relaţiilor internaţionale. Această apreciere de ansamblu nu exclude însă anumite eşecuri şi neîmpliniri care, în final, impun demararea procesului de reformare a organizaţiei. 

Istoria celor peste cinci decenii de existenţă a ONU relevă faptul că organizaţia a fost eficientă, şi deci necesară, mai ales în domenii considerate de documentele organizaţiei ca fiind secundare în ordinea priorităţilor. Potrivit analiştilor, a fost, însă, aproape ineficientă şi lipsită de posibilităţi şi mijloace în domeniul care constituie chiar raţiunea de a fi a organizaţiei, anume menţinerea păcii şi securităţii internaţionale, în primul rând prin prevenirea şi soluţionarea paşnică a conflictelor internaţionale. Liderii organizaţiei susţin că orice efort de reformare a ONU va trebui să aibă în vedere această realitate şi să aşeze organizaţia pe fundamentul concordanţei dintre obiectivele şi mijloacele concrete de acţiune. Fără luarea în consideraţie a faptului că în special marile puteri acţionează în plan internaţional pe baza interesului naţional, ONU riscă să rămână un actor mediocru cu mijloace mediocre şi cu rezultate pe măsură. Multe dintre obiectivele stabilite şi principiile convenite în anii ulteriori celui de-al doilea război mondial nu mai erau compatibile cu începutul erei nucleare şi, mai ales, cu declanşarea războiului rece. Pe acest fundal, ONU a devenit scena confruntării politice şi ideologice dintre două blocuri. Sfârşitul războiului rece a marcat modificarea acestei situaţii. Astfel, Organizaţia are din nou şansa de a reveni în prim planul relaţiilor internaţionale şi acest lucru se poate realiza doar prin reformarea sa. Perspectivele Naţiunilor Unite sunt legate tocmai de capacitatea de a realiza această reformă, cu alte cuvinte de a se adapta la noua conjunctură internaţională, fiind un actor necesar în medierea relaţiilor dintre state.

